钦定古今图书集成/明伦汇编/官常典/第261卷 > 梁
## 钦定古今图书集成/明伦汇编/官常典/第261卷 > 梁

梁以门下省掌侍从，集书省掌文章，中书省掌制命，
秘书省掌典籍，著作郎掌国史，始设撰史学士。
按《隋书百官志》：“梁门下省置侍中、给事、黄门侍郎各
四人，掌侍从左右，摈相威仪，尽规献纳，纠正违阙。监
令尝御药，封玺书。侍郎中高功者，在职一年。诏加侍
中祭酒，与侍郎高功者一人对掌禁令。公车、太官、太
医等”令。骅骝厩丞。

集书省置散骑常侍、通直散骑常侍各四人，员外散
骑常侍无员。散骑侍郎、通直郎各四人。又有员外散
骑侍郎、给事中、奉朝请。常侍。侍郎，掌侍从左右，献纳
得失，省诸奏闻。文书意异者随事为《駮集录》，比诏比
玺，为诸优文、策文、平处。诸文章诗颂，常侍高功者一
人为祭酒，与侍郎高功者一人对掌禁令，纠诸逋违。
散骑常侍、通直散骑常侍、员外散骑常侍，旧并为显
职，与侍中通官。宋代以来，或轻或杂，其官渐替。天监
六年革选，诏曰：“在昔晋初，仰惟盛化，常侍、侍中，并奏
帷幄。员外常侍，特为清显。陆始名公之胄，位居纳言，
曲蒙优礼，方有斯授。可分门下二局，委散骑常侍尚
书案奏，分曹入集书。通直常侍，本为显爵，员外之选，
宜参旧准人数，依正员格。”自是散骑视侍中，通直视
中丞，员外视黄门郎。

中书省置监、令各一人，掌出内帝命。侍郎四人，高功
者一人，主省内事。又有通事舍人、主事令史等员，又
置令史以承其事。通事舍人，旧入直阁内。梁用人殊
重，简以才能，不限资地，多以他官兼领。其后除通事，
直日中书舍人。

秘书省置监、丞各一人，郎四人，掌国之典籍、图书。著
作郎一人，佐郎八人，掌国史集注、起居。著作郎谓之
“大著作。”梁初，周舍、裴子野皆以他官领之。又有撰史
学士，亦知史书，佐郎为起家之选。

### 武帝大同七年立士林馆

按，《梁书武帝本纪》：“大同七年冬十二月丙辰，于宫城
西立士林馆。”

按《册府元龟》，孔子袪兼中书通事舍人。高祖撰《五经
讲疏》及《孔子正言》，专使子袪简阅群书，以为义证。事
竟，敕子袪与右卫朱异、左丞贺琛于士林馆递日执
经。累迁通直正员郎，舍人如故。后召入寿光殿讲《礼
记》义，高祖善之，拜员外散骑侍郎。